Oud-Springbok by nagklub bygedam ná rugbywedstrydGrant Esterhuizen (Foto: Grant Esterhuizen/Facebook) Die voormalige Springbok-rugbyspeler Grant Esterhuizen is by ŉ nagklub buite Mbombela (Nelspruit) bygedam ná hy verlede Saterdag se rugbykampioenskaptoets tussen Suid-Afrika en Nieu-Seeland gekyk het. Die 46-jarige Esterhuizen het die nuus op sy Facebook-blad gedeel en die publiek om hulp gevra om die aanvallers aan te keer. “Op soek na twee not so gentle men wat my Saterdagaand van agter en van die kant af geslaan het. Hierdie individue behoort aan ŉ motorfietsklub in Nelspruit.” Volgens Esterhuizen het die voorval by Mustangs – The Dancing Place plaasgevind. Hy sê die een persoon is kort met ŉ yl baard en kort donker hare. Die tweede persoon is ŉ lang maer persoon met ŉ donker snor en bokbaardjie. Die langer persoon het ŉ blou-en-swart blokkieshemp aangehad. “Albei het motorfiets-baadjies aangehad. Help my om hierdie kriminele op te spoor en seker te maak dat só iets nooit weer met enigiemand anders gebeur nie.” Esterhuizen het Woensdag in ŉ onderhoud met Jacaranda FM gesê hulle het buite die klub gestaan toe een persoon na hom toe aangestap gekom en gesê het hy voel of hy hom wil slaan. “Ek het my rug na hom gekeer en toe word ek van die kant af geslaan. Dis eintlik al wat ek kan onthou.” Esterhuizen het vermoedelik sy bewussyn verloor toe ŉ valhelm hom getref het. Hy het hoofpyne en kneusplekke opgedoen en het vandeesweek ŉ afspraak by ŉ oogkundige. Esterhuizen het in 1996 vir die Blou Bulle begin speel en in 2000 sy debuut gemaak as ŉ plaasvervanger vir die Springbokke teen Nieu-Seeland by Jade-stadion in Christchurch. Hy het in sewe toetswedstryde gespeel tydens die 2000-rugbyseisoen. Hy het Suid-Afrika in 2003 by die Sewestoernooi verteenwoordig.